# Beslutning om PEG

PEG anbefales oppstartet som en del av den palliative behandlingen til pasienten. Det er indikasjon for å anlegge PEG ved vekttap på 5-10 % av kroppsvekt eller
BMI < 20 kg/m2. Grunnet risiko for komplikasjoner under og etter inngrepet, bør pasienten få PEG før vitalkapasiteten er < 50 % av forventet verdi. Nevrolog og KEF er ansvarlige for i fellesskap å vurdere når det foreligger indikasjon for innleggelse av PEG hos den enkelte pasient.

Pasienten bør få informasjon om PEG og sondeernæring tidlig i forløpet. Det er viktig at pasienten forstår at sondeernæring i første omgang er et supplement til inntak av mat og drikke per os, og at pasienten kan opprettholde det matinntaket han eller hun ønsker uten å bekymre seg for næringsinnhold. Noen pasienter med dysfagi vil få for lavt inntak av væske på grunn av svelgevanskene, og kan profitere på å bruke PEG for å dekke væskebehovet initialt.

Pasienten må få god informasjon om hvordan PEG ser ut og fungerer, hva sondeernæring er og hvordan den brukes og hvordan utstyr og hjelpemidler fungerer (slanger, pumpe og sekk).

Dersom pasienten ikke ønsker PEG til tross for grundig informasjon, må dette respekteres.

**Forhold som må tas i betraktning ved vurdering av PEG**

* Pasientens ønsker
* Lungefunksjon
	+ Reduksjon i vitalkapasitet
	+ Det kan være aktuelt å legge PEG med normal svelgfunksjon når lungefunksjonen er redusert ned mot 50%.
* Svelgfunksjon for mat og drikke
	+ Økende svelgevansker og BMI < 21
* Hvor lang tid pasienten bruker på matinntak
* Vekttap
* BMI
* Risiko for aspirasjon
* Pareser i ekstremitetene som vanskeliggjør inntak av mat og drikke

Referanser:

* *EFNS guidelines on the Clinical Management of Amyotrophic Lateral Sclerosis (MALS) – revised reposrt of an EFNS task force -*[*http://onlinelibrary.wiley.com/doi/10.1111/j.1468-1331.2011.03501.x/full*](http://onlinelibrary.wiley.com/doi/10.1111/j.1468-1331.2011.03501.x/full)
* *NICE guidelines Motor Neuron Disease: Assessment and Management*<https://www.ncbi.nlm.nih.gov/books/NBK349620/>